KIRJALLINEN KYSYMYS E-1118/00 esittäjä(t): Luis Berenguer Fuster (PSE) komissiolle. Sähköalan keskittymät.



Virallinen lehti nro 053 E , 20/02/2001 s. 0079 - 0080



KIRJALLINEN KYSYMYS E-1118/00 esittäjä(t): Luis Berenguer Fuster (PSE) komissiolle (11. huhtikuuta 2000) Aihe: Sähköalan keskittymät Euroopan komissio ei ole viime aikoina ottanut kantaa Espanjan viranomaisten välinpitämättömään suhtautumiseen kilpailualaan ja erityisesti yritysten keskittymiin liittyvissä kysymyksissä. Tapaukset käsitellään valtiovarainministeriön alaisuudessa toimivassa kilpailuvirastossa, minkä jälkeen hallitus hyväksyy asiakirjat. Kilpailutuomioistuin laatii asiasta ainoastaan selonteon. Espanjan hallituspuolue ilmoitti äskettäin, että Unión Fenosa on ilmoittanut Hidrocantábricon osakeannista. Tämän hankkeen toteutuminen vähentäisi sähköalan kilpailua ja lisäisi kolmannen sähköalan yrityksen valtaa Espanjassa. Tähän liittyvät huhut Endesan, Fecsan ja Sevilla de Electricidadin keskittymisestä ilman, että kansalliset kilpailuviranomaiset käsittelisivät mitenkään kysymystä. Näissä olosuhteissa ei ole todennäköistä, että Espanjan viranomaiset ottaisivat käyttöönsä sähköalan keskittymiseen kohdistuvia valvontatoimia. Aikooko komissio ryhtyä toimenpiteisiin valvoakseen Espanjan sähköalan keskittymistä? Mario Montin komission puolesta antama vastaus (8. kesäkuuta 2000) Suosituksessaan jäsenvaltioiden ja yhteisön talouspolitiikan laajoiksi suuntaviivoiksi vuodelle 2000(1) komissio totesi, että Espanjan pitäisi antaa etusija kilpailulain vuoden 1999 uudistuksen jatkamiselle ja erityisesti keskittyä vahvistamaan riippumattoman kilpailuviranomaisen mahdollisuuksia tutkia tapauksia. Komissio on oikeutettu valvomaan ainoastaan sulautuma-asetuksessa tarkoitettuja yhteisönlaajuisia keskittymiä(2). Komission saamien tietojen mukaan arvoisan parlamentin jäsenen mainitsemilla toimilla ei ole yhteisönlaajuista merkitystä ja Espanjan kilpailuviranomaiset ovat käsitelleet niitä tai käsittelevät niitä parhaillaan. (1) Ecfin 209/00, http://europa.eu.int/comm/economy_finance/document/econeur/beg/gope2000_en.pdf. (2) Keskittymä on yhteisönlaajuinen keskittymä, jos a) kaikkien siihen osallistuvien yritysten yhteenlaskettu maailmanlaajuinen kokonaisliikevaihto on yli 5 000 miljoonaa euroa ja b) ainakin kahden siihen osallistuvan yrityksen yhteisön alueelta kertynyt kokonaisliikevaihto on yli 250 miljoonaa euroa, ja jollei kunkin keskittymään osallistuvan yrityksen omasta yhteisön alueelta kertyneestä kokonaisliikevaihdosta yli kaksi kolmasosaa ole kertynyt yhdestä ja samasta jäsenvaltiosta. Keskittymä, joka ei täytä ylläolevia raja-arvoja, on yhteisönlaajuinen, jos (a) kaikkien siihen osallistuvien yritysten yhteenlaskettu maailmanlaajuinen kokonaisliikevaihto on yli 2 500 miljoonaa euroa, (b) kaikkien siihen osallistuvien yritysten yhteenlaskettu kokonaisliikevaihto on kussakin vähintään kolmessa jäsenvaltiossa yli 100 miljoonaa euroa, (c) kussakin vähintään kolmessa b-kohdassa tarkoitetussa jäsenvaltiossa ainakin kahden siihen osallistuvan yrityksen kokonaisliikevaihto on yli 25 miljoonaa euroa ja (d) ainakin kahden siihen osallistuvan yrityksen yhteisön alueelta kertynyt kokonaisliikevaihto on yli 100 miljoonaa euroa, ja jollei jokaisen keskittymään osallistuvan yrityksen omasta yhteisön alueelta kertyneestä kokonaisliikevaihdosta yli kaksi kolmasosaa ole kertynyt yhdestä ja samasta jäsenvaltiosta.